RBF บวกต่อ 3% โบรกแนะ “เก็งกำไร” เป้า 18 บ. ชี้กำไร Q1 ฟื้นเด่น 144 ลบ.
RBF วิ่งต่อ 3% โบรกฯแนะ “ซื้อเก็งกำไร” ราคาเป้า 18 บ. ชี้กำไร Q1/65 โตเด่น 144 ลบ. หลังทยอยปรับขึ้นราคาเพื่อให้ครอบคลุมต้นทุนที่สูงขึ้น
RBF วิ่งต่อ 3% โบรกฯแนะ “ซื้อเก็งกำไร” ราคาเป้า 18 บ. ชี้กำไร Q1/65 โตเด่น 144 ลบ. หลังทยอยปรับขึ้นราคาเพื่อให้ครอบคลุมต้นทุนที่สูงขึ้น
22 เม.ย. 2565

ผู้สื่อข่าวรายงานว่า บริษัท อาร์ แอนด์ บี ฟู้ด ซัพพลาย จำกัด (มหาชน) หรือ RBF ณ เวลา 10:05 น. อยู่ที่ระดับ 17.20 บาท บวก 0.50 บาท หรือ 2.99% สูงสุดที่ระดับ 17.40 บาท ต่ำสุดที่ระดับ  16.90 บาท มูลค่าการซื้อขาย 97.60 ล้านบาท

ด้าน บล.ฟินันเซีย ไซรัส ระบุในบทวิเคราะห์ แนะนำ “ซื้อเก็งกำไร” ราคาเป้าหมาย 18 บาท คาดกำไรสุทธิไตรมาส 1/65 อยู่ที่ 144 ล้านบาท เพิ่มขึ้น 38.5% จากไตรมาสก่อน และโต 92% จากปีก่อน หากไม่รวมด้อยค่าโรงแรมในไตรมาส 1/64
พร้อมคาดว่ากำไรปกติไตรมาส 1/65 อาจทำได้ทรงตัวจากปีก่อน  ถือว่าเป็นระดับที่ดีเพราะบริษัทเริ่มเผชิญต้นทุนวัตถุดิบสูงขึ้นตั้งแต่ไตรมาส 3/64 ทำให้ผลกำไรครึ่งหลังปี 64 ที่ผ่านมาไม่สดใส และคาดจะเริ่มฟื้นตัวในไตรมาส 1/65 หลังทยอยปรับขึ้นราคากับลูกค้า 5%-10% เพื่อให้ครอบคลุมต้นทุนที่สูงขึ้น
ขณะที่คำสั่งซื้อเริ่มดีขึ้นหลังโควิดคลี่คลายคาดรายได้ไตรมาส 1/65 เติบโต 4.7% จากไตรมาสก่อน และโต 15% จากปีก่อน โดยกลุ่มสินค้าที่กลับมาโตดีคือวัตถุแต่งกลิ่นและสีตามการฟื้นของลูกค้ากลุ่มเครื่องดื่ม ซึ่งเป็นกลุ่มที่มีอัตรากำไรสูง จึงคาดอัตรากำไรขั้นต้นจะฟื้นตัวมาอยู่ที่ 36.4% จาก 31.8% ในไตรมาส 4/64 แต่ยังต่ำกว่า 40.8% ในไตรมาส 1/64 ส่วนรายได้กัญชงน่าจะยังรับรู้เข้ามาน้อยมาก
ทั้งนี้ คาดกำไรไตรมาส 2/65 จะเร่งขึ้นต่อเพราะ High Season ของธุรกิจ ลูกค้าทยอยออกสินค้าใหม่ ขณะที่บริษัทล็อกราคาวัตถุดิบแป้งสาลีล่วงหน้าไว้ 6 เดือนถึง มิ.ย. 22 โดยบริษัทใช้แป้งสาลีราว 10% ของต้นทุนทั้งหมด (ซื้อจากในประเทศ, ตุรกี และศรีลังกา) โดยล็อกไว้กว่าครึ่งหนึ่งของปริมาณที่ต้องใช้ หรือ 6-7% ของต้นทุนทั้งหมด
ส่วนที่เหลือที่ไม่ได้ล็อกไว้คือการนำเข้าจากศรีลังกา ซึ่งราคายังค่อนไปในทางทรงตัว แม้ล่าสุดจะมีมาตรการดับไฟกว่า 13 ชั่วโมงในแต่ละวัน แต่ปัจจุบันบริษัทยังไม่ได้รับผลกระทบ อย่างไรก็ตาม ยังคงต้องติดตามสถานการณ์ต่อไป ท้ายที่สุดกรณี Worst Case คาดว่าบริษัทจะสามารถจัดซื้อแป้งสาลีจากแหล่งอื่นแทนศรีลังกาได้ และคาดจะรับรู้รายได้กัญชงได้มากขึ้นในไตรมาส 2/65 ราว 100 ล้านบาท ขึ้นไป และจะเร่งขึ้นในครึ่งหลังปี 65